Fonds gestig vir Steve Hofmeyr se regskosteSteve Hofmeyr (Foto: Janie Monsieur/Maroela Media) ŉ Fonds is gestig om die bekende sanger Steve Hofmeyr se regskoste in die saak teen die Menseregtekommissie (MRK) te dek. Die MRK het Hofmeyr in Junie voor die gelykheidshof in Gqeberha (Port Elizabeth) gedaag oor sy omstrede uitlating oor lede van die LGBTIQ+-gemeenskap wat hy op sosiale media gemaak het. Dit volg nadat ŉ organisasie in Gqeberha die uitlating as ŉ moontlike menseregteskending uitgewys het. Die fonds is op Steve se seun, Devon Hofmeyr, en die Bittereinders-jeugbeweging se Facebookblaaie bekendgestel. Devon is een van die stigterslede van die Bittereinders-jeugbeweging. Die fonds word deur Kruger JJC & Partners rekeningkundige firma bestuur. Volgens Hofmeyr beoog hulle om tussen R500 000 en R1 miljoen in te samel wat alle uitgawes rakende die saak sal dek, ook Steve se reiskoste tussen Pretoria en Gqeberha. “Hierdie tipe sake is ’n reuse‑ finansiële berg wat voor enige man of vrou staan. Aan die einde van die dag laat dit jou finansieel en emosioneel op jou knieë,” het Devon aan Maroela Media gesê. “My pa het al genoeg vir ons mense opgeoffer en daarom wil ons hom met die saak bystaan.” Volgens Devon gaan dit vir sy pa nie net daaroor om die saak te wen nie. “Dit gaan oor ons geloof, waardes en kultuur.” Daar gaan weekliks ŉ opdatering oor die fonds beskikbaar gemaak word. Hofmeyr het in April met verwysing na die LGBTIQ+-gemeenskap getwiet “… waar my generasie geleer het om met muise, eende en honde te praat, gaan ons kinders leer hoe om met muise, eende en honde seks te hê…” Die kommissie sê dit blyk uit sy assessering van die twiet dat Hofmeyr bestialiteit by die LGBTIQ+-gemeenskap insluit. Bestialiteit is ŉ strafregtelike oortreding. Hofmeyr se opmerking is oënskynlik gemaak in reaksie op ŉ besluit van Disney om groter inklusiwiteit op sy platforms te verseker. Volgens die kommissie is die uitlating moontlik in stryd met die Wet op die Bevordering van Gelykheid en Voorkoming van Onbillike Diskriminasie (Gelykheidswet).